Η **Cadillac ATS** ήταν ένα πολυτελές αυτοκίνητο της μεσαίας κατηγορίας D, που κατασκευάστηκε από την αμερικανική αυτοκινητοβιομηχανία Cadillac. Για πρώτη φορά παρουσιάστηκε τον Ιανουάριο του 2012, ως το νέο «εισαγωγικό» μοντέλο της εταιρείας και ο διάδοχος της Cadillac BLS, και κυκλοφόρησε για πρώτη φορά τον Αύγουστο, ως μοντέλο 2013. Αντικαταστάθηκε τον Μάιο του 2019 από την Cadillac CT4.

Εμπορική τοποθέτηση
-------------------

Η επίσημη παρουσίαση της Cadillac ATS στο Σαλόνι Αυτοκινήτου του Ντιτρόιτ τον Ιανουάριο του 2012.
Μια πρώτη σχετική εντύπωση είχε δοθεί στον Τύπο αυτοκινήτου και στο κοινό ήδη από τις 11 Αυγούστου 2009, όταν η Cadillac παρουσίασε το σχετικό πρωτότυπο ATS concept coupé. Αν και το αρχικό πρωτότυπο ήταν μόνο 2-πορτο κουπέ, σύντομα έγινε γνωστό ότι αρχικά θα έμπαινε στην παραγωγή μόνο ως 4-πορτο σεντάν. Τα πρώτα μοντέλα προ-παραγωγής βγήκαν από το εργοστάσιο Lansing Grand River του Μίσιγκαν τον Δεκέμβριο του 2011 και η επίσημη παρουσίαση έγινε στο Σαλόνι Αυτοκινήτου του Ντιτρόιτ στις 8 Ιανουαρίου 2012. Η μαζική παραγωγή ξεκίνησε τον Ιούλιο του 2012 και κυκλοφόρησε στις ΗΠΑ τον Αύγουστο του 2012, για τη σεζόν του 2013. Ειδικότερα στην Κίνα, έγινε εμπορικά διαθέσιμο από τις 21 Νοεμβρίου 2013 και αρχικά μέσω εισαγωγών της κοινοπραξίας Shanghai - GM απευθείας από τις ΗΠΑ. Τον Αύγουστο του 2014 όμως, κυκλοφόρησε στην Κίνα μια νέα εκδοχή, κινέζικης παραγωγής, με μακρύτερο μεταξόνιο, η **Cadillac ATS-L**, και διατέθηκε αποκλειστικά στη χώρα αυτή, λόγω της παραδοσιακά μεγάλης απήχησης που έχουν τα σεντάν με μακρύτερο μεταξόνιο στην κινέζικη αγορά.

Επίσημα κυκλοφόρησε ως ο αντικαταστάτης της εμπορικά ανεπιτυχούς Cadillac BLS, η παραγωγή της οποίας είχε λήξει το 2009 και μάλιστα δεν είχε κυκλοφορήσει ποτέ στη Βόρεια Αμερική. Αντιθέτως, η ATS διατέθηκε τόσο στις Ηνωμένες Πολιτείες και στον Καναδά, όσο και στα άλλα κράτη διεθνώς, με σκοπό να αντιπαρατεθεί με καταξιωμένα μοντέλα του είδους, όπως τις Mercedes C-Class W204 και C-Class W205, τη BMW Σειρά 3 F30, το Audi A4 και το Lexus IS.

Αισθητική
---------

Το σαλόνι μιας Cadillac ATS 2.0 turbo.
Σχεδιαστικά, η Cadillac ATS παραπέμπει άμεσα στα μεγαλύτερα μοντέλα της εταιρείας, ακολουθώντας την νέα σχεδιαστική φιλοσοφία για τον 21-ο αιώνα, που ονομάζεται από την εταιρεία «Αrt and Science» (Τέχνη και Επιστήμη), με τα κάθετα εμπρός και πίσω φώτα. Παράλληλα, η μεγάλη και δυναμική γρίλια κατάφερε να συμβάλλει στη βελτίωση της αεροδυναμικής και, μαζί με τις έντονες γωνίες στο πίσω μέρος, δημιούργησε ένα εξαιρετικά δυναμικό σύνολο.

Η αισθητική στο σαλόνι διατήρησε τα αμερικάνικα πρότυπα και μοιράστηκε την ίδια φιλοσοφία με την τότε ναυαρχίδα της εταιρείας, την Cadillac XTS, έχοντας πάντως κάποιες εμφανείς ομοιότητες και με το σαλόνι του φθηνότερου Chevrolet Cruze. Συνεχίζοντας μια σταθερή παράδοση από τις παλαιότερες Cadillac έως και σήμερα, η ATS προσέφερε μια μεγάλη παλέτα επιλογής χρωμάτων στο δερμάτινο σαλόνι, καθώς μπορούσε να παραγγελθεί με μαύρα, κρεμ, γκριζόλευκα ή κόκκινα μπορντώ δερμάτινα καθίσματα, σε συνδυασμό με ποικιλία από δίχρωμες επενδύσεις στο ταμπλό και στις πόρτες.

Εκδόσεις
--------

Cadillac ATS Coupé 2.0 turbo, στο Σαλόνι Αυτοκινήτου της Γενεύης τον Μάρτιο του 2014.
Τα πρώτα 2 έτη, η ATS προσφέρθηκε αποκλειστικά ως 4-πορτο σεντάν, με επιλογή ανάμεσα σε πισωκίνητο και 4-κίνητο, αλλά τον Ιανουάριο του 2014 παρουσιάστηκε και μια 2-πορτη εκδοχή κουπέ, επίσης ως πισωκίνητη και 4-κίνητη, η οποία κυκλοφόρησε το καλοκαίρι του 2014, ως μοντέλο 2015. Τον Μάρτιο του 2015 αποκαλύφθηκε και μια ισχυρότερη έκδοση **ATS-V** με bi-turbo εκδοχή του κινητήρα 3.6 λίτρων V6, με στόχο να ανταγωνιστεί την BMW M3.

Σύμφωνα με τις επίσημες ανακοινώσεις της Cadillac, η ATS έχει εξελιχθεί στη διάσημη πίστα του Νίρμπουργκριγκ και μάλιστα φέρει ιδανική κατανομή βάρους ανάμεσα στους δύο άξονες, με κατανομή εμπρός / πίσω ακριβώς 50 / 50 στην ATS Turbo με μηχανικό κιβώτιο, 51 / 49 στα άλλα μοντέλα πλην των 4-κίνητων και 52 / 48 στις 4-κίνητες εκδόσεις. Το συνολικό βάρος της ATS έχει συγκρατηθεί λίγο πάνω από τον 1,5 τόνο, παρά τον πλήρη εξοπλισμό του μοντέλου.

Κινητήρες
---------

Κατά την εμπορική εισαγωγή της, η Cadillac ATS προσφερόταν με 3 βενζινοκινητήρες:

Cadillac ATS στη Σαγκάη, Κίνα, σε φωτογραφία τον Απρίλιο του 2014.
* 2.5 λίτρων 4-κύλινδρο Ecotec, ισχύος 205 hp και ροπής 255 N·m - συνδυάζεται με τη βασική πισωκίνητη έκδοση.
* 2.0 λίτρων 4-κύλινδρο Ecotec turbo, ισχύος 276 hp στις 5.300 στροφές το λεπτό και ροπής 353 N·m - συνδυάζεται με τα αυτόματα, πισωκίνητα και 4-κίνητα, καθώς και με τα πισωκίνητα με μηχανικό κιβώτιο.
* 3.6 λίτρων V6 LFX, ισχύος 325 hp.

Και οι τρεις διαθέτουν άμεσο ψεκασμό, δύο εκκεντροφόρους επικεφαλής και σύστημα μεταβλητού χρονισμού των βαλβίδων. Αρχικά, η Cadillac προετοίμαζε και μια νέα γενιά κινητήρων ντίζελ με σκοπό να αυξήσει την απήχηση της ATS στην ευρωπαϊκή αγορά, ιδίως απέναντι στον γερμανικό ανταγωνισμό, αλλά τελικώς η ιδέα αυτή ματαιώθηκε. Τα διαθέσιμα κιβώτια ταχυτήτων ήταν τα εξής:

* Η αρχική στάνταρ μετάδοση ήταν το 6-τάχυτο αυτόματο κιβώτιο **Hydra-Matic 6L45E** της General Motors. Στην έκδοση με την ανάρτηση FE3 υπάρχουν και μοχλοί από μαγνήσιο, για κατ' επιλογήν αλλαγή ταχύτητας, που βρίσκονται πίσω από το τιμόνι. Από τη σεζόν (model year) του 2016, αντικαταστάθηκε από το 8-τάχυτο αυτόματο κιβώτιο **Hydra-Matic 8L45**.
* Προαιρετικά στο Turbo, είχε διατεθεί και ένα εντελώς νέο 6-τάχυτο μηχανικό κιβώτιο, το **Tremec M3L TR3160**, που σχεδιάστηκε ειδικά για την General Motors.

Τεχνικά στοιχεία
----------------

Cadillac ATS-L του 2016 στο Τσονγκτσίνγκ, Κίνα.
Cadillac ATS Coupe του 2016.
Cadillac ATS-V στην πρεμιέρα του Σαλονιού της Γενεύης στις 3 Μαρτίου 2015.
Cadillac ATS στο Σαλόνι Αυτοκινήτου του Παρισιού το 2012.
Το σαλόνι μιας Cadillac ATS 2.0 Turbo AWD Premium στο Ντίσελντορφ, Γερμανία, τον Οκτώβριο του 2015.

|  |  |  |  |
| --- | --- | --- | --- |
| Μοντέλο | 2.5 | 2.0 Turbo | 3.6 V6 |
| Κύλινδροι | 4 | 4 | 6 |
| Κυβισμός | 2.457 cm³ | 1.998 cm³ | 3.564 cm³ |
| Ισχύς (kW/hp) | 151/205 στις6.300 rpm | 203/276 στις5.500 rpm | 239/325 στις6.800 rpm |
| Ροπή (N·m) | 258 στις4.400 rpm | 353 στις1.700–5.500 rpm | 371 στις4.800 rpm |
| Επιτάχυνση(0–100 km/h) |  | 6,0 sec / 5,9 sec |  |
| Μέγιστηταχύτητα |  | 240 km/h |  |
| Κιβώτιοταχυτήτων | 6AT | 6MT / 6AT | 6AT |
| Μέσηκατανάλωση(λίτρα/100 km) |  | 8,6 / 8,2 |  |
|

Πωλήσεις
--------

Οι χρονολογίες δίνονται σε ημερολογιακά έτη και όχι σε σεζόν (model years).

| Έτος | Πωλήσειςστις ΗΠΑ | Πωλήσειςδιεθνώς |
| --- | --- | --- |
| 2012 | 7.008 |  |
| 2013 | 38.319 |  |
| 2014 | 29.890 | 46.648 |
| 2015 | 26.873 | 63.049 |
| 2016 | 21.505 |  |
| 2017 | 13.100 |  |
| 2018 | 10.859 |  |
| 2019 | 1.134 |  |
| 2020 | 116 |

Ειδικότερα όμως στην Ευρώπη, αν και διατέθηκε επίσημα, δεν γνώρισε καμία απολύτως απήχηση και ελάχιστα αντίτυπα κυκλοφόρησαν. Ενδεικτικώς, παρουσιάζονται οι ετήσιες πωλήσεις του στη Γαλλία, όπου όλα τα έτη εισαγωγής ήταν πάντα, ετησίως, σε μονοψήφια νούμερα, με εντελώς οριακή εξαίρεση το 2015 που έφτασε τα 10 αντίτυπα! Μάλιστα είναι εντυπωσιακό ότι το 2013 πούλησε μόλις 2 αντίτυπα και τα έτη 2014 και 2019 πούλησε από 1 αυτοκίνητο το κάθε έτος, ενώ το 2018 δεν πούλησε ούτε ένα αυτοκίνητο!

| Έτος | Πωλήσεις |
| --- | --- |
| 2013 | 2 |
| 2014 | 1 |
| 2015 | 10 |
| 2016 | 8 |
| 2017 | 3 |
| 2018 | 0 |
| 2019 | 1 |
| Σύνολο | 25 |
|

Επίσης, στη Γερμανία από την άφιξή της στη χώρα αυτή, που έγινε το 2012, έως και τη λήξη του έτους 2018, κατάφερε να πωλήσει συνολικά μόλις 292 αντίτυπα, με μέγιστο ετήσιο νούμερο τα 74 αντίτυπα το 2015, ενώ σε όλα τα άλλα έτη οι πωλήσεις έφταναν μόλις λίγες δεκάδες αντίτυπα ετησίως. Αναλυτικά:

| Έτος | Πωλήσεις |
| --- | --- |
| 2012 | 24 |
| 2013 | 19 |
| 2014 | 28 |
| 2015 | 74 |
| 2016 | 57 |
| 2017 | 57 |
| 2018 | 33 |
| Σύνολο | 292 |
|

Το πίσω μέρος μιας Cadillac ATS.
Ειδικότερα η αποκλειστικά κινεζικής παραγωγής και κυκλοφορίας έκδοση με μακρύτερο μεταξόνιο ATS-L σημείωσε στην Κίνα τις εξής πωλήσεις:

| Έτος | Πωλήσεις |
| --- | --- |
| 2014 | 4.855 |
| 2015 | 30.801 |
| 2016 | 37.636 |
| 2017 | 55.682 |
| 2018 | 57.227 |
| 2019 | 26.020 |

Αναφορές
--------

1. ↑  Abuelsamid, Sam (2009-08-11). «Cadillac XTS looks like Sixteen Concept, ATS aims at 3 Series with RWD». Autoblog.com. Ανακτήθηκε στις 19 Απριλίου 2011.
2. ↑
3. ↑  «GM Deliveries up 19 percent in Blockbuster December». Media.gm.com. 5 Ιανουαρίου 2015. Ανακτήθηκε στις 14 Ιουνίου 2016.
4. 1 2  «Cadillac global sales grow 24.5% in December, 7.5% in 2015». Media.cadillac.com. 7 Ιανουαρίου 2016. Ανακτήθηκε στις 14 Ιουνίου 2016.
5. ↑
6. ↑  «Chevrolet and GM Lead U.S. Retail Sales and Share Gains for 2016». Media.gm.com. 4 Ιανουαρίου 2017. Ανακτήθηκε στις 4 Ιανουαρίου 2017.
7. ↑
8. ↑
9. ↑  «GM Sells More Than 1 Million Crossovers Again in 2019, and Over 1 Million Full-Size Trucks». 3 Ιανουαρίου 2020.
10. ↑  «GM 2020 Sales Far Outperform the U.S. Industry in Fourth Quarter and Calendar Year». *GM Corporate Newsroom*. General Motors. 5 Ιανουαρίου 2021. Ανακτήθηκε στις 9 Ιανουαρίου 2021.
11. ↑  Action Auto Moto HS, n°44, 48, 52, 56, 60 et 64.
12. ↑  Πηγή: Kraftfahrt-Bundesamt (Ομοσπονδιακή Αρχή Οδικών Μεταφορών και Αυτοκινήτων της Γερμανίας).
13. ↑  «Cadillac ATS-L China Sales».

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Cadillac ATS** |

* Η επίσημη Αμερικανική ιστοσελίδα της Cadillac ATS.
* «2013 Cadillac ATS». Motor Trend. 8 Ιανουαρίου 2012.
* «2013 Cadillac ATS debuts in Detroit, diesel engine confirmed». Autoblog. 8 Ιανουαρίου 2012.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| π • σ • ε
Cadillac, General Motors |
| --- |
|  |
| Σημερινά μοντέλα: | 
* CT4
* CT5
* CT6
* XT4
* XT5
* XT6
* Escalade
* Escalade ESV
 |
|  |
| Παλαιότερα Μοντέλα: | 
* A
* B
* D
* F
* G
* H
* K
* L
* M
* S
* T
* 30
* 51
* 53
* 55
* 57
* 59
* 61
* V-63
* 314
* 341
* 353
* 355
* 370
* 452
* 10
* 20
* 30
* 40
* 60
* 60 Special
* 61
* 62
* 63
* 65
* 67
* 70
* 72
* 75
* 80
* 85
* 90
* Allanté
* ATS
* BLS
* Brougham
* Calais
* Catera
* Cimarron
* Commercial Chassis
* CTS
* CTS-V
* Coupe DeVille
* DeVille
* DTS
* Eldorado
* Eldorado Biarritz
* Eldorado Brougham
* ELR
* Escalade EXT
* Fleetwood
* Fleetwood Brougham
* Presidential State Car (2005)
* Runabout
* Seville
* STS
* STS-V
* SRX
* Tonneau
* XLR
* XLR-V
* XTS
 |

 |